Neuvoston asetus (EY) N:o 769/2002, annettu 7 päivänä toukokuuta 2002, lopullisen polkumyyntitullin käyttöönotosta Kiinan kansantasavallasta peräisin olevan kumariinin tuonnissa



Virallinen lehti nro L 123 , 09/05/2002 s. 0001 - 0009



Neuvoston asetus (EY) N:o 769/2002, annettu 7 päivänä toukokuuta 2002, lopullisen polkumyyntitullin käyttöönotosta Kiinan kansantasavallasta peräisin olevan kumariinin tuonnissa EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96(1) ja erityisesti sen 11 artiklan 2 kohdan, ottaa huomioon komission ehdotuksen, joka on tehty komission kuultua neuvoa-antavaa komiteaa, sekä katsoo seuraavaa: A AIEMPI MENETTELY JA VOIMASSA OLEVAT TOIMENPITEET (1) Maaliskuussa 1996 otettiin asetuksella (EY) N:o 600/96(2) käyttöön lopullisia polkumyyntitoimenpiteitä Kiinan kansantasavallasta peräisin olevan kumariinin tuonnissa. Toimenpiteet otettiin käyttöön paljoustullina, jonka määrä on 3479 ecua tonnilta. B TÄMÄ TUTKIMUS 1 Tarkastelua koskeva pyyntö (2) Kiinan kansantasavallasta, jäljempänä "asianomainen maa", peräisin olevan kumariinin tuontiin sovellettavien polkumyyntitoimenpiteiden voimassaolon lähestyvää päättymistä koskevan ilmoituksen(3) julkaisemisen jälkeen komissio vastaanotti asetuksen (EY) N:o 384/96, jäljempänä "perusasetus", 11 artiklan 2 kohdan mukaisen tarkastelupyynnön. (3) Pyynnön esitti 4 päivänä tammikuuta 2001 Euroopan kemianteollisuutta edustava CEFIC (European Chemical Industry Council), jäljempänä "pyynnön esittäjä", yhteisön ainoan kumariinin tuottajan puolesta, jonka tuotanto muodostaa koko yhteisön kumariinin tuotannon. (4) Toimenpiteiden voimassaolon päättymistä koskevasta tarkastelusta esitetty pyyntö perustui siihen, että Kiinan kansantasavallasta peräisin olevien tuotteiden vahingollinen polkumyynti todennäköisesti jatkuisi tai alkaisi uudelleen, jos toimenpiteiden annettaisiin raueta. 2 Tarkastelun vireillepanoa koskeva ilmoitus (5) Kuultuaan neuvoa-antavaa komiteaa komissio päätti, että on olemassa riittävä näyttö toimenpiteiden voimassaolon päättymistä koskevan tarkastelun panemiseksi vireille, mistä syystä se pani vireille tutkimuksen perusasetuksen 11 artiklan 2 kohdan nojalla julkaisemalla asiaa koskevan ilmoituksen(4) Euroopan yhteisöjen virallisessa lehdessä. 3 Tutkimusajanjakso (6) Polkumyynnin ja vahingon jatkumista tai toistumista koskeva tutkimus kattoi 1 päivän tammikuuta 2000 ja 31 päivän joulukuuta 2000 välisen ajanjakson, jäljempänä "tutkimusajanjakso". Vahingon jatkumisen tai toistumisen arvioinnin kannalta merkittävien kehityssuuntien tarkastelu koski 1 päivän tammikuuta 1996 ja tutkimusajanjakson lopun välistä ajanjaksoa, jäljempänä "tarkastelujakso". 4 Tutkimuksen osapuolet (7) Komissio ilmoitti virallisesti tarkastelun vireillepanosta pyynnön esittäneelle yhteisön tuottajalle, kiinalaisille vientiä harjoittaville tuottajille sekä niiden edustajille, Kiinan viranomaisille sekä niille tuojille, käyttäjille ja järjestöille, joita asian tiedettiin koskevan. Komissio lähetti kyselylomakkeet vientiä harjoittaville tuottajille, yhdelle yhdysvaltalaiselle (vertailumaa) tuottajalle, ainoalle yhteisön tuottajalle, niille tuojille, käyttäjille ja järjestöille, joita asian tiedettiin koskevan, sekä niille osapuolille, jotka ilmoittautuivat tarkastelun vireillepanoa koskevassa ilmoituksessa asetetussa määräajassa. (8) Kyselyyn vastasivat yhteisön tuottaja, vertailumaan tuottaja, yksi tuojia edustava järjestö ja viisi käyttäjää. Kiinan kansantasavallasta ei kyselyyn vastattu. 5 Saatujen tietojen tarkistaminen (9) Komissio hankki ja tarkisti kaikki polkumyynnin ja vahingon jatkumisen tai toistumisen määrittämisen samoin kuin yhteisön edun määrittämisen kannalta tarpeellisina pitämänsä tiedot. Lisäksi osapuolille, joita asia suoraan koski, annettiin tilaisuus esittää kantansa kirjallisesti ja pyytää saada tulla kuulluiksi. (10) Tarkastuskäyntejä tehtiin seuraavien yritysten toimitiloihin: Yhteisön tuottaja: - Rhodia, (Lyon) Ranska Tuojat: - Quest International, (Ashford) Yhdistynyt kuningaskunta Vertailumaan tuottaja: - Rhodia, (Cranbury NJ) USA. C TARKASTELTAVANA OLEVA TUOTE JA SAMANKALTAINEN TUOTE 1 Tarkasteltavana oleva tuote (11) Tarkasteltavana oleva tuote on sama kuin alkuperäisessä tutkimuksessa eli kumariini, joka on valkeahko kiteinen jauhe, jolle on ominaista vastaniitetyn heinän tuoksu. Sitä käytetään pääasiallisesti aromikemikaalina ja kiinnitteenä puhdistusaineiden, kosmetiikan ja hajuvesien tuotannossa käytettävien hajusteiden valmistuksessa. (12) Kumariini oli alunperin tonkapavuista saatu luonnontuote, mutta nykyisin sitä tuotetaan synteettisesti. Sitä saadaan salisyylialdehydin tuottamiseksi käytettävällä synteesillä fenolista (Perkinin reaktio) tai synteesillä ortokresolista (Raschigin reaktio). Kumariinin tärkein kemiallisfyysinen määre on sen puhtaus, jota osoittaa sulamispiste. Yhteisössä myytävän vakiolaatuisen kumariinin sulamispiste on 68-70 °C, mikä vastaa 99 prosentin puhtautta. (13) Tarkasteltavana oleva tuote kuuluu CN-koodiin ex 2932 21 00. 2 Samankaltainen tuote (14) Vertailumaan (USA) kotimarkkinoilla tuotettu ja myyty kumariini, Kiinan kansantasavallasta yhteisöön tuotu kumariini sekä yhteisön tuotannonalan tuottama ja yhteisön markkinoilla myymä kumariini todettiin fyysisiltä ominaisuuksiltaan ja käyttötarkoituksiltaan samanlaisiksi, minkä vuoksi ne ovat perusasetuksen 1 artiklan 4 kohdassa tarkoitettuja samankaltaisia tuotteita. D POLKUMYYNNIN JATKUMISEN TAI TOISTUMISEN TODENNÄKÖISYYS (15) Perusasetuksen 11 artiklan 2 kohdan mukaisesti on tarpeen tutkia, johtaisiko toimenpiteiden voimassaolon päättyminen todennäköisesti polkumyynnin jatkumiseen. (16) Polkumyynnin jatkumisen todennäköisyyttä tutkittaessa on tarpeen selvittää, esiintyykö polkumyyntiä tällä hetkellä ja onko sen jatkuminen todennäköistä. 1 Alustavat huomiot (17) Jäljempänä esitettyjä polkumyyntiä koskevia päätelmiä tarkasteltaessa olisi otettava huomioon, että kiinalaiset vientiä harjoittavat tuottajat eivät toimineet yhteistyössä tässä tutkimuksessa ja että päätelmät perustuvat sen vuoksi käytettävissä olleisiin tietoihin eli Eurostat-tilastoihin ja valitukseen sisältyneisiin Kiinan kansantasavallan vientikauppaa koskeviin tietoihin. 2 Polkumyynnin nykyinen taso a) Vertailumaa (18) Nykyisten toimenpiteiden mukaan Kiinan kansantasavallasta peräisin olevan kumariinin kaikkeen tuontiin sovelletaan yhtä koko maata koskevaa tullia. Perusasetuksen 11 artiklan 9 kohdan mukaisesti komissio käytti samaa menetelmää kuin alkuperäisessä tutkimuksessa. Normaaliarvo määritettiin näin ollen markkinataloutta toteuttavaa kolmatta maata eli vertailumaata koskevien tietojen perusteella. (19) Alkuperäisessä tutkimuksessa käytettiin vertailumaana Yhdysvaltoja. Tämän toimenpiteiden voimassaolon päättymistä koskevan tarkastelun vireillepanoilmoituksessa ehdotettiin siksi, että Yhdysvaltoja käytettäisiin jälleen vertailumaana normaaliarvon määrittämiseksi. Koska Yhdysvaltojen valitsemista perustelevien alkuperäisten syiden - kotimarkkinoiden koko, markkinoiden avoimuus ja perusaineiden saatavuus - todettiin olevan edelleen voimassa, Yhdysvaltojen valitsemista vertailumaaksi pidettiin sopivana ja hyväksyttävänä. Ainoastaan yksi asianomainen osapuoli vastusti kyseistä vertailumaan valintaa erityisesti tuotteen valmistuksessa olevan eroavaisuuden takia, mutta se ei kuitenkaan määräajassa esittänyt vaihtoehtoa. Koska yhdysvaltalainen tuottaja suostui toimimaan yhteistyössä täysimääräisesti ja koska sen kotimarkkinamyynti oli riittävän edustavaa, Yhdysvallat katsottiin perusasetuksen 2 artiklan 7 kohdan mukaisesti sopivaksi ja hyväksyttäväksi valinnaksi vertailumaaksi normaaliarvon määrittämiseksi tarkasteltavana olevalle tuotteelle Kiinan kansantasavallan osalta. b) Normaaliarvo (20) Tämän jälkeen tutkittiin perusasetuksen 2 artiklan 4 kohdan mukaisesti, voitiinko yhteistyössä toimineen yhdysvaltalaisen tuottajan myynnin kotimarkkinoiden riippumattomille asiakkaille katsoa tapahtuneen tavanomaisessa kaupankäynnissä. Tutkimusajanjakson koko kotimarkkinamyyntiin perustuvan painotetun keskimääräisen myyntihinnan todettiin olevan suurempi kuin tuotannon painotettu keskimääräinen yksikkökustannus, ja yksikkökustannuksia alhaisemmilla hinnoilla tapahtuneiden yksittäisten myyntitoimien määrän todettiin olevan enemmän kuin 20 prosenttia mutta vähemmän kuin 90 prosenttia normaaliarvon määrityksessä käytetystä myynnistä; tämän vuoksi ainoastaan kannattava kotimarkkinamyynti katsottiin tavanomaisessa kaupankäynnissä tapahtuneeksi, ja sitä käytettiin vertailussa. Tämän vuoksi normaaliarvo määritettiin perusasetuksen 2 artiklan 1 kohdan mukaisesti yhteistyössä toimineen yhdysvaltalaisen tuottajan riippumattomien asiakkaiden kotimarkkinoilla tavanomaisessa kaupankäynnissä tutkimusajanjaksolla maksamien tai maksettaviksi tulevien hintojen perusteella. c) Vientihinta (21) Koska kiinalaiset vientiä harjoittavat tuottajat kieltäytyivät yhteistyöstä, yhteisöön suuntautuvaa vientiä koskevat päätelmät oli tehtävä käytettävissä olevien tietojen perusteella perusasetuksen 18 artiklan 1 kohdan mukaisesti. Tämän vuoksi keskimääräinen vientihinta määritettiin kaikkien liiketoimien osalta Kiinan vientikauppaa koskevien tietojen perusteella. d) Vertailu (22) Tasapuolisen vertailun varmistamiseksi otettiin perusasetuksen 2 artiklan 10 kohdan mukaisesti oikaisujen muodossa huomioon sisämaarahti-, käsittely-, lastaus-, kuljetus- ja luottokustannusten eroavuudet, jotka vaikuttivat hintoihin ja niiden vertailtavuuteen. (23) Sisämaakuljetusten osalta asianmukaiset oikaisut tehtiin vertailumaan kustannusten perusteella. e) Polkumyyntimarginaali (24) Vapaasti tehtaalla -tason painotettua keskimääräistä normaaliarvoa verrattiin Kiinan kansantasavallan vapaasti tehtaalla -tason painotettuun keskimääräiseen vientihintaan samassa kaupan portaassa perusasetuksen 2 artiklan 11 kohdan mukaisesti. (25) Vertailu osoitti polkumyyntiä esiintyvän erittäin merkittävässä määrin. Todettu polkumyyntimarginaali oli huomattava ja vain vähän alempi kuin alkuperäisessä tutkimuksessa määritetty polkumyyntimarginaali (noin 50 prosenttia). (26) Tutkimus ei antanut aihetta päätellä, että polkumyynti loppuisi, jos toimenpiteet kumottaisiin. Tästä syystä pääteltiin, että polkumyynnin jatkuminen on todennäköistä. Koska kuitenkin tuonti Kiinan kansantasavallasta oli vähäistä tutkimusajanjakson aikana, katsottiin asianmukaiseksi tarkastella, toistuisiko polkumyynti viennin lisääntyessä, jos voimassa olevat toimenpiteet kumotaan. 3 Kiinan kansantasavallasta tulleen tuonnin kehittyminen (27) Polkumyynnin toistumistodennäköisyyttä tarkasteltaessa arvioitiin seuraavia tekijöitä: polkumyynnin esiintyminen, tuotannon ja kapasiteetin käyttöasteen kehitys Kiinan kansantasavallassa sekä kiinalaisen kumariinin viennin kehitys maailmanlaajuisesti. a) Polkumyynnin esiintyminen (28) Alkuperäisessä tutkimuksessa määritetty polkumyyntimarginaali oli korkea (yli 50 prosenttia; johti tulliin 3479 ecua tonnilta). Tässä tarkastelussa toteutettu tutkimus osoittaa, että polkumyynti jatkui edelleen ja oli lähes samantasoista kuin alkuperäisessä tutkimuksessa määritetty polkumyynti. b) Tuotannon ja kapasiteetin käyttöasteen kehittyminen Kiinan kansantasavallassa (29) Käytettävissä olevien tietojen mukaan tuotantokapasiteetti Kiinan kansantasavallassa on korkea, ja sitä voitaisiin vielä lisätä hyvin lyhyessä ajassa tuotteen ja tuotantomenetelmän luonteen ansiosta. Tiedot osoittavat, että Kiinan tuotantokapasiteetti on noin 1900 tonnia (40 prosenttia maailmanlaajuisesta kapasiteetista; Kiinassa on seitsemän tuottajaa ja 18 potentiaalista tuottajaa valmiina tulemaan uudelleen markkinoille). Tämä on paljon enemmän kuin koko EY:n kulutus, joka on 700 tonnia. (30) Valtava käyttämätön tuotantokapasiteetti (50-60 prosenttia tuotantokapasiteetista) antaa kiinalaisille vientiä harjoittaville tuottajille hyvin suurta joustoa tuotannossa. Tuottajat pystyvät siten nopeasti lisäämään tuotantoaan ja ohjaamaan myyntiään mille tahansa vientimarkkinoille, myös yhteisön markkinoille, jos toimenpiteet kumotaan. c) Kiinan kansantasavallasta kolmansiin maihin suuntautuneen viennin kehittyminen 1. Viennin yleissuuntaus (31) Kiinan vientitilastojen perusteella kiinalaisten viejien harjoittama hinnoittelu osoittaa, että kiinalaisten viejien hinnat kyseisillä markkinoilla ovat keskimäärin 11 prosenttia yhteisössä tarjottuja hintoja alempia ja jopa 16 prosenttia alempia tietyillä kolmansien maiden markkinoilla kuten Hongkongissa ja Intiassa. 2. Kiinan kansantasavallan viennin mahdollinen uudelleen suuntaaminen kolmansissa maissa käyttöön otettujen rajoitusten vuoksi (32) Yhdysvallat otti käyttöön polkumyyntitullit kumariinin tuonnissa Kiinan kansantasavallasta vuonna 1995 ja jatkoi tullien voimassaoloa toukokuussa 2000 toimenpiteiden voimassaolon päättymistä koskevan tarkastelun nojalla. Yhdysvaltain käyttöön ottamat tullit ovat määrältään 31,02-160,80 prosenttia. (33) Tämä osoittaa, että kiinalaisilla vientiä harjoittavilla tuottajilla on paineita löytää vaihtoehtoisia vientimarkkinoita. Mikäli yhteisö kumoaisi voimassa olevat polkumyyntitoimenpiteet, kiinalaiset vientiä harjoittavat tuottajat kiinnostuisivat viennistä yhteisön markkinoille. 3. Kiinan kansantasavallan vienti edustaville vientimarkkinoille (34) On tärkeätä panna merkille, että sen jälkeen kun neuvosto otti käyttöön polkumyyntitullit vuonna 1995, Kiinan kansantasavallan vientiä harjoittavat tuottajat eivät pystyneet pääsemään muille vientimarkkinoille eivätkä lisäämään vientiä muilla olemassa olevilla markkinoilla. d) Päätelmät (35) Tutkimus on osoittanut, että tuonti Kiinan kansantasavallasta yhteisöön tutkimusajanjaksolla tapahtui polkumyynnillä. (36) Tutkimus osoitti myös, että kumariinin vienti Kiinasta yhteisöön kasvaisi mitä todennäköisimmin merkittäväksi, jos voimassa olevat toimenpiteet kumottaisiin. Tämä päätelmä tehtiin, koska Kiinan kansantasavallassa on huomattavasti käyttämätöntä tuotantokapasiteettia ja kiinalaisilla vientiä harjoittavilla tuottajilla on paineita löytää vaihtoehtoisia vientimarkkinoita Yhdysvalloille ja muille vientimarkkinoille. Se osoittaa, että kiinalaiset vientiä harjoittavat tuottajat ovat edelleen erittäin kiinnostuneita myynnistä yhteisöön. (37) Lisäksi pääteltiin, että kyseinen merkittävästi kasvanut vienti yhteisöön tapahtuisi todennäköisesti polkumyyntihintaan. Tästä osoituksena on se, että Kiinan kansantasavallasta muille tärkeille vientimarkkinoille vietyjen tuotteiden hintojen todettiin olevan alhaisia. (38) Tiivistäen voidaan todeta, että jos toimenpiteet kumotaan, tuonti Kiinan kansantasavallasta yhteisöön hyvin todennäköisesti alkaa uudelleen merkittävässä määrin ja huomattavan alhaiseen polkumyyntihintaan. E YHTEISÖN TUOTANNONALAN MÄÄRITELMÄ (39) Pyynnön esittäjän edustama yritys oli ainoa kumariinin tuottaja yhteisössä tutkimusajanjakson aikana. (40) Yhteisön tuottaja toi tutkimusajanjaksolla kumariinia muusta maasta kuin Kiinan kansantasavallasta. Kyseisen tuonnin tarkoituksena oli tasata tarkasteltavana olevan tuotteen yhteisön tuotannossa teknisistä syistä aiheutunut vajaus. Kyseinen tuonti edusti vähäistä osaa yhteisön tuottajan kokonaismyynnin määrästä. Näin ollen tuodun kumariinin myynnistä huolimatta yrityksen perustoiminta pysyi yhteisössä eikä kyseisen tuottajan tuonti vaikuttanut sen asemaan yhteisön tuottajana. Tämän vuoksi yhteisön tuottajan katsotaan muodostavan perusasetuksen 4 artiklan 1 kohdassa ja 5 artiklan 4 kohdassa tarkoitetun yhteisön tuotannonalan. F SELVITYS YHTEISÖN MARKKINOIDEN TILANTEESTA 1 Yhteisön kulutus(5) (41) Yhteisön kulutus määritettiin yhteisön tuotannonalan yhteisön markkinoilla myymien määrien, sellaisina kuin ne olivat ilmoitettuina kyselyyn annetussa vastauksessa, sekä Eurostatin ilmoittaman asianomaisesta maasta ja kaikista muista kolmansista maista yhteisöön tulleen tuonnin määrän perusteella. (42) Tämän perusteella kumariinin todettavissa oleva kulutus lisääntyi tarkastelujaksolla 92 prosenttia. Tuotanto kasvoi eniten, 82 prosenttia, vuosina 1996 ja 1997. Tätä tarkasteltaessa olisi kuitenkin otettava huomioon pääasiassa Kiinan kansantasavallasta vuosina 1994 ja 1995, eli ennen polkumyyntitoimenpiteiden käyttöönottoa, tuodut suuret kumariinimäärät. Kyseiset suuret tuontimäärät varastoitiin ja sitten myytiin/käytettiin vuonna 1996, jolloin niillä siis keinotekoisesti vähennettiin kumariinin kysyntää ja samalla todettavissa olevaa kulutusta. Vuonna 1997 kokonaistuontimäärät laskivat lähelle vuoden 1993 tasoa. 2 Asianomaisesta maasta tullut tuonti a) Määrä ja markkinaosuus (43) Kiinasta tulevan tuonnin määrä väheni tarkastelujaksolla jyrkästi, 89 prosenttia, erityisesti vuosina 1996-1998 (87 prosenttia). Tämä tapahtui samaan aikaan, kun polkumyyntitoimenpiteet otettiin käyttöön ja muut maat lisäsivät vientiään yhteisöön. Vaikuttaa siltä, että tietty Japanista tullut tuonti olikin tosiasiallisesti Kiinasta peräisin, ja näin ollen sillä kierrettiin toimenpiteitä. Tämä havainto voidaan tehdä erityisesti vuodesta 1997 lähtien, jolloin tuonti Japanista yhtäkkiä alkoi. Jälkeenpäin kun Yhdysvallat ryhtyi toimiin kyseisen kiertämisen estämiseksi omilla markkinoillaan, asianomainen japanilainen viejä päätti EY:hyn suuntautuneen vientinsä, ja Eurostatin tietojen mukaan Japanista tullut tuonti väheni vakaasti tutkimusajanjakson loppuun saakka. (44) Kiinan kansantasavallasta tulleen tuonnin markkinaosuus supistui 25 prosenttia tarkastelujaksolla, ja sen todettiin olevan 1,5-3 prosenttia. b) Hinnat (45) Sen jälkeen, kun toimenpiteet otettiin käyttöön vuonna 1995, Eurostatin ilmoittamat kyseisen tuonnin keskimääräiset cif-hinnat nousivat 23 prosenttia vuoden 1996 ja tutkimusajanjakson välillä, mutta jäivät tarkastelujaksolla alle kaiken muun tuonnin keskimääräisten cif-hintojen ja myös alle yhteisön tuotannonalan hintojen. 3 Yhteisön tuotannonalan taloudellinen tilanne a) Tuotanto (46) Yhteisön tuotannonalan tuotanto kaksinkertaistui vuoden 1996 ja tutkimusajanjakson välisenä aikana. Tuotanto kasvoi merkittävästi vuosina 1996 ja 1997. Sen jälkeen tuotanto hieman laski vuoteen 1999 saakka, mutta kasvoi taas vuoden 1999 ja tutkimusajanjakson välisenä aikana. b) Kapasiteetti ja sen käyttöaste (47) Yhteisön tuotannonalan kokonaistuotantokapasiteetti kasvoi tarkastelujaksolla 29 prosenttia. Kasvu johtuu vuonna 1999 tapahtuneesta tuotantolaitoksen nykyaikaistamisesta. (48) Kapasiteetin käyttöaste nousi 56 prosenttia vuoden 1996 ja tutkimusajanjakson välillä. Kasvu oli erityisen merkittävää vuosina 1996 ja 1997 sekä vuoden 1999 ja tutkimusajanjakson välisenä aikana. c) Myynti yhteisössä (49) Yhteisön tuotannonalan myynnin määrä kasvoi tarkastelujaksolla merkittävästi. Se kolminkertaistui vuoden 1996 ja tutkimusajanjakson välisenä aikana. Kyseinen kehitys mahdollistui samaan aikaan, kun tuotanto kaksinkertaistui, koska vienti väheni samaan aikaan. Myynnin lisääntyminen oli huomattavinta vuosina 1996 ja 1997, vaikka myynti lisääntyi vakaasti vuoden 1997 ja tutkimusajanjakson välisenä aikana. Mutta kuten johdanto-osan 42 kappaleessa selitetään, vuonna 1996 kysyntä yhteisön markkinoilla oli erityisen vähäistä, mikä väärentää vertailua. Kun vuotta 1997 pidetään vertailun perustana, yhteisön tuotannonalan myynnin määrä lisääntyi vuoden 1997 ja tutkimusajanjakson välisenä aikana 41 prosenttia. Kyseinen kehitys selittyy usealla syyllä, kuten polkumyyntitoimenpiteiden käyttöönotolla vuonna 1995 ja tietyistä kolmansista maista tulleen tuonnin vähentymisellä, kuten johdanto-osan 43 kappaleessa mainitaan. d) Varastot (50) Yhteisön tuotannonalan loppuvuoden varastot vähentyivät tarkastelujaksolla kahdeksan prosenttia. Ensin ne kasvoivat vuosina 1996 ja 1997 ja sitten vähentyivät vuoteen 1999 saakka ennen kuin kasvoivat taas vuoden 1999 ja tutkimusajanjakson välillä. e) Markkinaosuus (51) Yhteisön tuotannonalan markkinaosuus kasvoi 27 prosenttiyksikköä tarkastelujakson aikana. Lisäys oli erityisen merkittävä vuosien 1996 ja 1998 välisenä aikana, jolloin markkinaosuus kasvoi 20 prosenttiyksikköä. Myöhemmin markkinaosuus supistui hieman vuonna 1999 ja kasvoi noin 12 prosenttia vuoden 1999 ja tutkimusajanjakson välisenä aikana. f) Hinnat (52) Yhteisön tuottajan keskimääräinen nettomyyntihinta laski 14 prosenttia vuoden 1996 ja tutkimusajanjakson välisenä aikana. Lasku oli erityisen merkittävää vuosina 1996 ja 1997 sekä vuoden 1999 ja tutkimusajanjakson välisenä aikana. (53) Tämä selittyy osaksi kiinalaisten tuotteiden hintatasolla, joka alitti tarkastelujaksolla kaiken muun tuonnin keskimääräiset cif-hinnat, kuten johdanto-osan 45 kappaleessa mainitaan. Vaikka tuontimäärä pysyi tutkimusajanjaksolla suhteellisen alhaisena, tutkimus osoitti, että kiinalaisten viejien hintatarjoukset olivat edelleenkin edullisia. Japanista tulleen tuonnin aiheuttamaa hintapainetta ei voida pitää vähäpätöisenä tarkastelujakson aikana, vaikka määrät ovat vähentyneet vuodesta 1997 alkaen. Tätä kehitystä tarkasteltaessa olisi kuitenkin otettava huomioon yhteisön tuottajan ponnistelut tuotantomenetelmän tehokkuuden parantamiseksi. Tuotantokapasiteetin lisäyksen sekä polkumyyntitoimenpiteiden vaikutuksen ansiosta yhteisön tuottaja pystyi lisäämään myyntinsä määrää ja samalla vähentämään myytyjen tavaroiden yksikkökustannuksia. g) Kannattavuus (54) Yhteisön tuotannonalan painotettu keskimääräinen kannattavuus koheni tarkastelujaksolla huomattavasti, koska se nousi vuoden 1996 merkittävästä tappiosta 5-10 prosentin voittoon tutkimusajanjaksolla. Tarkasteltaessa kyseistä kasvua, joka oli erityisen huomattavaa vuoden 1998 ja tutkimusajanjakson välisenä aikana, olisi otettava huomioon edellä johdanto-osan 47 kappaleessa mainittu kapasiteetin kohentaminen, jonka ansiosta yhteisön tuotannonala pystyi merkittävästi vähentämään tuotantokustannuksiaan. h) Kassavirta ja pääoman saanti (55) Kumariinin myyntiä koskeva yhteisön tuotannonalan kassavirta kehittyi hyvin samankaltaisesti kuin kannattavuus, koska vuodesta 1999 alkaen se nousi negatiivisesta positiiviseksi. (56) Tutkimuksessa määritettiin, että yhteisön tuotannonalalla ei ollut vaikeuksia pääoman saannissa. Tätä ei kuitenkaan pidetä merkittävänä osoittimena, koska yhteisön tuotannonala koostuu suuresta konsernista, jonka kumariinin tuotanto edustaa suhteellisen pientä osaa kokonaistuotannosta, ja koska pääoman saanti on tiiviissä yhteydessä koko konsernin suoritukseen. i) Työllisyys, tuottavuus ja palkat (57) Yhteisön tuotannonalan työllisyys kasvoi hieman tarkastelujaksolla ja lisääntyi yhdeksän prosenttia vuoden 1996 ja tutkimusajanjakson välisenä aikana. Yhteisön tuotannonalan työvoiman tuottavuus työntekijäkohtaisena tuotantomääränä mitattuna lisääntyi samalla ajanjaksolla huomattavasti, yli 80 prosenttia. Palkat nousivat vuoden 1996 ja tutkimusajanjakson välisenä aikana kaiken kaikkiaan 27 prosenttia, minkä johdosta työntekijäkohtainen keskipalkka nousi 16 prosenttia vuoden 1996 ja tutkimusajanjakson välisenä aikana. j) Investoinnit ja sijoitetun pääoman tuotto (58) Investoinnit lisääntyivät merkittävästi vuosina 1996-1999 ja vähenivät taas tutkimusajanjaksolla. Tutkimus osoitti, että suurin osa kyseisistä pääomakustannuksista oli yhteydessä edellä johdanto-osan 47 kappaleessa mainittuun kapasiteetin lisäämiseen ja laitteiden huoltoon. (59) Sijoitetun pääoman tuotto, joka ilmaistaan yhteisön tuotannonalan nettovoiton ja sen investointien nettokirjanpitoarvon välisenä suhteena, noudatti samaa suuntausta kuin kannattavuus muuttumalla positiiviseksi vuodesta 1999 alkaen ja kasvamalla 23 prosenttia vuoden 1996 ja tutkimusajanjakson välisenä aikana. k) Kasvu (60) Kuten edellä mainitaan, tarkastelujaksolla yhteisön kulutus lähes kaksinkertaistui, mutta yhteisön tuotannonalan myyntimäärän ja markkinaosuuden osalta kehitys oli vieläkin huomattavampaa. Näin ollen yhteisön tuotannonala pystyi täysimääräisesti hyödyntämään markkinoiden kasvua. l) Polkumyyntimarginaalin suuruus (61) Määritetyn polkumyyntimarginaalin suuruuden vaikutuksen osalta yhteisön tuotannonalaan (katso johdanto-osan 28 kappale) voidaan todeta, että sillä ei voi olla vaikutusta, koska tutkimusajanjaksolla tuonnin määrä oli vähäinen. 4 Päätelmät (62) Polkumyyntitoimenpiteiden käyttöönotto Kiinan kansantasavallasta tulevassa tuonnissa vaikutti myönteisesti yhteisön tuotannonalaan, jonka heikentynyt taloudellinen tilanne pystyi elpymään. Myyntihintoja lukuun ottamatta kaikki vahingon osoittimet kehittyivät myönteisesti. Tätä kehitystä tarkasteltaessa olisi kuitenkin otettava huomioon yhteisön tuotannonalan ponnistelut tehokkuutensa parantamiseksi ja tuotantokustannustensa vähentämiseksi. Lisäksi olisi pantava merkille, että kyseisellä parannuksella yhteisön tuotannonala pääsi ainoastaan takaisin juuri ennen polkumyyntikäytännön alkamista vallinneeseen tilanteeseen. G VAHINGON TOISTUMISEN TODENNÄKÖISYYS 1 Vahingon toistumisen todennäköisyys (63) Voimassa olevien toimenpiteiden päättymisen todennäköistä vaikutusta yhteisön tuotannonalaan tarkasteltaessa otettiin huomioon seuraavat tekijät edellä johdanto-osan 35-38 kappaleessa esitettyjen seikkojen mukaisesti. (64) On olemassa selviä merkkejä siitä, että Kiinan kansantasavallasta peräisin oleva tuonti jatkuu polkumyyntihintaan. Lisäksi on todennäköistä, että tuontimäärät lisääntyisivät huomattavasti, sillä kiinalaisilla vientiä harjoittavilla tuottajilla on mahdollisuus lisätä tuotantoaan ja vientimääriään suuren käyttämättömän tuotantokapasiteettinsa vuoksi. Vaikka maailmanlaajuisen kumariinin kulutuksen ennustetaan hieman lisääntyvän seuraavan kolmen vuoden aikana, se tuskin absorboi käyttämättömän Kiinan kapasiteetin. (65) Kun ottaa huomioon kiinalaisten viejien vientihinnoittelun kolmansien maiden markkinoilla, joilla hinnat ovat noin 10 prosenttia alemmalla tasolla kuin yhteisön markkinoilla - erityisesti Hongkongissa, Intiassa, Japanissa ja Singaporessa -, on todennäköistä, että kiinalaiset vientiä harjoittavat tuottajat alkavat toteuttaa yhteisössä aggressiivista hinnoittelua saadakseen takaisin markkinaosuutensa. Alhaiset hinnat kolmansien maiden markkinoilla osoittavat, että kiinalaiset viejät pitävät myyntiä kyseisiin hintoihin etujensa mukaisena. Tämä puolestaan johtaisi vahingon toistumiseen, koska yhteisön tuotannonalan myyntihinnat ja myyntimäärät laskisivat, mikä taas vaikuttaisi kielteisesti kannattavuuteen. (66) Kiinalaiset viejät pitävät todennäköisesti myös yhteisön markkinoita kiinnostavina. Palautetaan mieleen, että yhteisön markkinat absorboivat 46 prosenttia Kiinan viennistä vuonna 1995 eli ennen nykyisin voimassa olevien toimenpiteiden käyttöönottoa; vuonna 1999 vastaava prosenttimäärä oli 10. (67) Kiinan maailmanlaajuisen kokonaisviennin ja samalla ajanjaksolla Kiinasta yhteisön markkinoille suuntautuneen viennin vertailu osoittaa, että kiinalaiset viejät eivät onnistuneet löytämään sellaisia uusia markkinoita, jotka olisivat voineet korvata niiden myynnin EY:ssä. Yhteisön markkinoille suuntautuneen Kiinan viennin rajua vähentymistä (363 tonnia) vuosina 1995-1999 kompensoi ainoastaan Kiinan viennin lisääntyminen muihin kolmansiin maihin noin 100 tonnilla. (68) Ja koska yhteisön ja Yhdysvaltain markkinat muodostavat noin 50 prosenttia kumariinin maailmanlaajuisesta kulutuksesta ja koska Yhdysvallat on ottanut käyttöön polkumyyntitoimenpiteitä kumariinin tuonnissa Kiinan kansantasavallasta, on hyvin todennäköistä, että Kiinan kansantasavallan viejät kiinnostuisivat yhteisön markkinoista, mikäli toimenpiteet kumottaisiin. (69) Eräs tuojia edustava järjestö väitti, että kapasiteetin olemassaolo Kiinan kansantasavallassa ei sinänsä merkitse vahingon todennäköistä toistumista. (70) On muistettava, että tässä tutkimuksessa olisi arvioitava polkumyynnin toistumisen todennäköisyyttä, mikäli toimenpiteet poistettaisiin. Vaikka Kiinan kansantasavallan suuri tuotantokapasiteetti ei sinänsä merkitse vahingollisen polkumyynnin uudelleen alkamista, se on kuitenkin tärkeä osoitin, joka olisi otettava huomioon. Kyseinen osoitin yhdessä kiinalaisten viejien käyttäytymistä muilla kolmansilla markkinoilla koskevan selvityksen ja parhaillaan tapahtuvan polkumyynnin kanssa antaa viitteitä viejien todennäköisestä käyttäytymisestä, mikäli toimenpiteet kumotaan, ja tämän todennäköisistä vaikutuksista. (71) Edellä esitetyn perusteella katsotaan Kiinan kansantasavallasta tulevan kumariinin tuonnin aiheuttaman vahingon toistumisen olevan todennäköistä, mikäli toimenpiteet kumottaisiin. H YHTEISÖN ETU 1 Johdanto (72) Komissio tarkasteli perusasetuksen 21 artiklan mukaisesti, olisiko nykyisten polkumyyntitoimenpiteiden voimassaolon jatkaminen kokonaisuudessaan yhteisön edun vastaista. Yhteisön edun määrittäminen perustui arviointiin kaikista asiaan liittyvistä etunäkökohdista, kuten tarkasteltavana olevan tuotteen yhteisön tuotannonalan, tuojien/kauppiaiden ja käyttäjien etunäkökohdista. Voidakseen arvioida toimenpiteiden voimassa pitämisen tai niistä luopumisen todennäköisiä vaikutuksia komissio pyysi tietoja kaikilta edellä mainituilta asianomaisilta osapuolilta. (73) Palautettakoon mieleen, että toimenpiteiden käyttöönottoa ei aiemmassa tutkimuksessa pidetty yhteisön edun vastaisena. Koska lisäksi nykyinen tutkimus on tarkastelu, jossa siis analysoidaan tilannetta, jossa polkumyyntitoimenpiteet ovat jo käytössä, voidaan arvioida, onko nykyisillä polkumyyntitoimenpiteillä asianomaisiin osapuoliin mahdollisesti kohtuuttoman kielteinen vaikutus. (74) Tällä perusteella tarkasteltiin, oliko vahingollisen polkumyynnin toistumista koskevista päätelmistä huolimatta olemassa pakottavia syitä, joiden johdosta olisi pääteltävä, että tässä erityistapauksessa toimenpiteiden voimassa pitäminen ei ole yhteisön edun mukaista. 2 Yhteisön tuotannonalan etu (75) Katsotaan, että jos aiemmassa tutkimuksessa käyttöönotetut polkumyyntitoimenpiteet kumottaisiin, vahingollinen polkumyynti todennäköisesti toistuisi ja yhteisön tuotannonalan tilanne, joka kohentui tarkastelujaksolla, huonontuisi. 3 Tuojien etu (76) Lähetettyihin 26 kyselylomakkeeseen komission yksiköt saivat vastauksen ainoastaan yhdeltä tuojajärjestöltä. (77) Järjestö väitti, että polkumyyntitoimenpiteet johtivat sekä kiinalaisten että muiden kolmansien maiden tuottajien poissulkemiseen yhteisön markkinoilta ja samalla käyttäjien riippuvuuteen ainoasta yhteisön tuottajasta. (78) Ensinnäkin olisi palautettava mieleen, että kumariinin maailmanmarkkinat ovat hyvin keskittyneet, ja harvoista tuottajista tuotantokapasiteetiltaan tärkeimmät sijaitsevat Kiinassa ja yhteisössä. Tämän vuoksi mikäli toinen kyseisten alueiden tuottajista menettää markkinaosuutta, toinen todennäköisesti kasvattaa omaa markkinaosuuttaan. Muistettakoon kuitenkin, että polkumyyntitoimenpiteiden tarkoituksena ei ole rajoittaa tarjontaa, vaan palauttaa terve kilpailu yhteisön markkinoille, ja että Kiinan kansantasavallasta peräisin olevaa kumariinia voidaan edelleen tuoda yhteisön markkinoille. Lisäksi olisi pantava merkille, että tutkimusajanjaksolla 25 prosenttia kaikesta kumariinin tuonnista tuli muista maista kuin Kiinasta, erityisesti Japanista ja Intiasta, mikä osoittaa, että vaihtoehtoisia hankintalähteitä on edelleen olemassa. Koska yhteistyössä toimimisen aste oli alhainen ja koska tuojien tuotevalikoimaan kuuluu kumariinin lisäksi yleensä useita muitakin kemiantuotteita, katsottiin, että toimenpiteiden voimassa pitämisen mahdolliset kielteiset vaikutukset tuojiin eivät ole pakottava syy olla jatkamatta toimenpiteiden voimassaoloa. 4 Käyttäjien etu (79) Vastaus kyselyyn ja/tai tietoja saatiin viideltä käyttäjältä (kyselylomakkeita lähetettiin 23). (80) Kyseisistä yrityksistä yksi puoltaa selkeästi toimenpiteiden jatkamista, ja yksi arvioi, että toimenpiteiden poistaminen tai niiden voimassaolon jatkaminen ei muuta sen liiketoimintaa mitenkään. Jälkimmäinen yritys painotti myös sitä, ettei toimialan edun mukaista olisi se, että yhteisön tuottaja lopettaisi tuotannon, mikäli polkumyynnillä tuleva tuonti alkaisi uudelleen. (81) Kaksi käyttäjää, joista vain toinen toi tarkasteltavana olevaa tuotetta asianomaisesta maasta tarkastelujaksolla, vastusti toimenpiteiden jatkamista, mutta molemmat totesivat kyselyvastauksissaan, etteivät ne oleta toimenpiteiden poistamisella tai niiden voimassaolon jatkamisella olevan mitään vaikutusta niiden liiketoimintaan. (82) Eräs toinenkin käyttäjä vastusti toimenpiteiden voimassaolon jatkamista. Kyseinen käyttäjä väitti, että kiinalaisten viejien aiheuttama kilpailu on välttämätöntä hankintavarmuuden takaamiseksi kilpailukykyiseen hintaan. Jos kilpailukykyisiä hintoja ei taattaisi, kyseinen käyttäjä siirtäisi osan hajusteiden seostuksestaan Kiinan kansantasavaltaan, mikä johtaisi työpaikkojen menetyksiin yhteisössä. Koska kuitenkin kumariini edustaa 1,5 prosenttia kyseisen käyttäjän kokonaistuotantokustannuksista, pidetään epätodennäköisenä, että tiettyjen seosten tuotanto siirrettäisiin yhteisön ulkopuolelle ainoastaan voimassa olevien polkumyyntitoimenpiteiden jatkamisen johdosta varsinkin, kun siirtoa ei toteutettu niiden viiden vuoden aikana, jolloin toimenpiteet ovat olleet voimassa. (83) Sama käyttäjä mainitsi myös yhteisön tuottajalla olleista vaikeuksista, jotka johtivat toimitusten merkittäviin viivästyksiin. Vaikka yhteisön tuottajalla oli tarkastelujaksolla tuotantovaikeuksia, ne johtuivat erityisistä olosuhteista (muun muassa johdanto-osan 47 kappaleessa mainitusta tuotantolaitoksen kunnostamisesta), jotka todennäköisesti eivät tule säännöllisesti toistumaan. Lisäksi toimitusongelmien vaikutuksen käyttäjiin todettiin olevan vähäpätöinen, sillä kuten johdanto-osan 40 kappaleessa mainitaan, yhteisön tuottaja pystyi tuomaan samankaltaista tuotetta korvaamaan tarkasteltavana olevan tuotteen tuotannossaan esiintyneen vajauksen. (84) Edellä olevan perusteella ja koska yhteistyössä toimimisen aste oli alhainen, mikä jo itsessään vaikuttaa vahvistavan, että nykyisin voimassa olevat toimenpiteet eivät vaikuttaneet huomattavan kielteisesti käyttäjien taloudelliseen tilanteeseen, käyttäjiin kohdistuvan vaikutuksen ei katsottu muodostavan pakottavaa estettä toimenpiteiden jatkamiselle, koska käyttäjiin mahdollisesti kohdistuva kielteinen vaikutus ei todennäköisesti ole merkittävämpi kuin yhteisön tuotannonalaan kohdistuva myönteinen vaikutus. 5 Kilpailunäkökohdat (85) Useat asianomaiset osapuolet väittivät, että nykyiset toimenpiteet ovat johtaneet kiinalaisen kumariinin poistumiseen yhteisön markkinoilta ja samalla yhteisön tuotannonalan monopoliasemaan. Tämän vuoksi toimenpiteiden voimassaolon jatkaminen olisi yhteisön edun vastaista. (86) Kuten edellä johdanto-osan 51 kappaleessa mainitaan, yhteisön tuotannonala kasvatti markkinaosuuttaan ja siten se pystyy hyötymään vahvasta asemasta yhteisön markkinoilla. Tässä tutkimuksessa kuitenkin määritettiin myös, että toimenpiteet mahdollistivat sen, että yhteisön tuotannonala sai takaisin sen osuuden yhteisön markkinoista, joka sillä oli ennen Kiinan polkumyyntikäytännön alkamista. (87) Lisäksi olisi pantava merkille, että kumariinin maailmanmarkkinoille on ominaista tuottajien vähäisyys. Kyseisessä tilanteessa kilpailunäkökohtiin on kiinnitettävä erityistä huomiota, koska toimenpiteillä voi olla tarjoajiin erittäin merkittävä vaikutus. Tutkimuksessa ei kuitenkaan havaittu viitteitä yhteisön tuottajan kilpailua rajoittavista toimista. Tässä yhteydessä on painotettava, että sen myyntihinnat laskivat tarkastelujaksolla. Lisäksi on edelleen olemassa useita vaihtoehtoisia kumariinin hankintalähteitä, sillä kumariinia tuodaan tai sitä voidaan tuoda monista maista, joista Japanilla ja Intialla on edelleen huomattavat osuudet yhteisön markkinoista. (88) Edellä esitetyn perusteella katsotaan, että kilpailunäkökohdat eivät muodosta pakottavaa estettä toimenpiteiden voimassaolon jatkamiselle. 6 Yhteisön etua koskevat päätelmät (89) Edellä esitetyn perusteella pääteltiin, ettei ole olemassa sellaisia pakottavia, yhteisön etuun perustuvia syitä, jotka estäisivät toimenpiteiden voimassaolon jatkamisen. I POLKUMYYNTITOIMENPITEET (90) Kaikille asianomaisille osapuolille ilmoitettiin olennaiset tosiasiat ja näkökohdat, joiden perusteella oli tarkoitus suositella voimassa olevan polkumyyntitullin voimassaolon jatkamista Kiinan kansantasavallasta peräisin olevan kumariinin tuonnissa. Niille annettiin myös määräaika, jonka kuluessa oli mahdollista tehdä huomautuksia kyseisen ilmoituksen johdosta. Huomautuksia, jotka olisivat antaneet aihetta muuttaa edellä mainittuja päätelmiä, ei esitetty. (91) Edellä esitetystä seuraa, että Kiinan kansantasavallasta peräisin olevan kumariinin tuonnissa käytössä olevien polkumyyntitoimenpiteiden voimassaoloa olisi jatkettava, ON ANTANUT TÄMÄN ASETUKSEN: 1 artikla 1. Otetaan käyttöön lopullinen polkumyyntitulli Kiinan kansantasavallasta peräisin olevan ja CN-koodiin 2932 21 00 (Taric-koodi 2932 21 00 10 ) kuuluvan kumariinin tuonnissa. 2. Tulli on 3479 euroa tonnilta. 2 artikla Jollei toisin säädetä, sovelletaan voimassa olevia tulleja koskevia säännöksiä ja määräyksiä. 3 artikla Tämä asetus tulee voimaan sitä päivää seuraavana päivänä, jona se julkaistaan Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 7 päivänä toukokuuta 2002. Neuvoston puolesta Puheenjohtaja R. De Rato Y Figaredo (1) EYVL L 56, 6.3.1996, s. 1, asetus sellaisena kuin se on viimeksi muutettuna neuvoston asetuksella (EY) N:o 2238/2000 (EYVL L 257, 11.10.2000, s. 2). (2) EYVL L 86, 4.4.1996, s. 1. (3) EYVL C 271, 22.9.2000, s. 3. (4) EYVL C 104, 4.4.2001, s. 5. (5) Koska yhteisön tuotannonala muodostuu ainoastaan yhdestä yhteisön tuottajasta, luottamuksellisuussyistä tässä asetuksessa esitetyt luvut indeksoidaan tai annetaan ainoastaan ohjeellisina.